Shavkat Mirziyoev may oyi oxirida Qirg'izistonga tashrif buyuradi

Shavkat Mirziyoev may oyi oxirida Qirg'izistonga tashrif buyuradi. Bu haqda Qirg'iziston prezidenti matbuot xizmati xabar berdi.
Ma'lum qilinishicha, Qirg'iziston prezidenti Sadir Japarov 14 aprel kuni O'zbekiston bosh vaziri o'rinbosari — investitsiyalar va tashqi savdo vaziri Sardor Umurzoqovni qabul qilgan.
Davlat rahbari O'zbekiston Qirg'izistonning juda muhim tashqi siyosiy va strategik hamkori ekanini ta'kidlab, ikki qardosh xalqni ko'p asrlik do'stlik va yaxshi qo'shnichilik rishtalari, mushtarak tarix, yaqinlik madaniyati, an'analari, tili va ma'naviy qadriyatlari bog'lab turishini qayd etgan. Shu munosabat bilan Sadir Japarov O'zbekiston bilan davlatlararo munosabatlar va ko'p qirrali hamkorlikni har tomonlama rivojlantirish tarafdori ekanini bildirgan.
Shuningdek, davlat rahbari 2022 yil may oyi oxiridagi Shavkat Mirziyoevning Qirg'izistinga bo'ladigan javob tashrifini mamnuniyat bilan qayd etib, Qirg'iziston–O'zbekiston oliy darajadagi muzokaralari qardosh mamlakatlar o'rtasidagi munosabatlarni yuqori darajaga olib chiqishiga ishonch bildirgan.
Shu bilan birga, prezident Sadir Japarov O'zbekiston–Qirg'iziston Taraqqiyot jamg'armasining ochilishini qutlab, uning faoliyati ikki davlat tadbirkorlari o'rtasidagi savdo va sarmoyaviy aloqalarni kengaytirishga ko'maklashishini umid qilishini aytgan.
O'z navbatida, O'zbekiston bosh vazirining o'rinbosari — investitsiyalar va tashqi savdo vaziri Sardor Umurzoqov davlat rahbariga Qirg'izistonga javob tashrifiga tayyorgarlik ko'rish maqsadida mamlakat Prezidenti topshirig'i bilan Bishkek shahriga kelgani haqida ma'lum qilgan. Sardor Umurzoqov yaxshi qo'shnichilik, ishonch va strategik sheriklik ruhida o'zbek–qirg'iz munosabatlari hamda hamkorligini yanada rivojlantirish va mustahkamlashga tayyor va manfaatdor ekanini bildirgan.
Shuningdek, u O'zbekiston–Qirg'iziston taraqqiyot jamg'armasi ikki qardosh davlat o'rtasidagi savdo-iqtisodiy hamkorlikni kengaytirish uchun yangi imkoniyatlar ochishini aytgan.
Shavkat Mirziyoev Turkiyaga tashrif buyurishi aytilgandi. Shuningdek, davlat rahbarining Belgiyaga tashrif buyurishi ma'lum qilingan.